סלמון טקה, צעיר בן 18 ממוצא אתיופי, נורה למוות אמש (יום א') בשכונת קריית חיים בחיפה. צוות מד"א שהוזעק למקום פינה אותו במצב אנוש לבית החולים רמב"ם, שם נקבע מותו. לטענת חבריו של טקה, הוא נורה על ידי שוטר שרדף אחריו. המשטרה טוענת כי שוטר שלא היה בתפקיד ניסה להפריד קטטה וירה משום שחש בסכנה. מח"ש פתחה בחקירת האירוע, חוקרי מח"ש הגיעו לזירה והחלו באיסוף ממצאים. גם כוחות יס"מ הגיעו לזירה.

סלמון טקה שנורה למוות

זירת הירי בקריית חיים (צילום: גיל נחושתן)

בשעה 20:08 התקבל דיווח במוקד 101 של מד"א במרחב כרמל על פצוע מירי ברחוב השיירה בעיר. חובשים ופרמדיקים של מד"א שהוזעקו לזירה פינו לבית החולים את הצעיר במצב אנוש תוך כדי ביצוע פעולות החייאה.

האירוע החמור התרחש סמוך למועדון "נירים", שבו מועסקים צעירים בני העדה האתיופית תחת מרכז הנוער "בית יציב". שניים מהנערים סיפרו כי התקרבו לעברם שני שוטרים אשר שאלו אותם אם ביצעו שוד. לדברי הנערים, הם החלו להימלט מתוך בהלה. אחד מהם סיפר כי שמע לפתע קול ירי וראה כי חברו נורה. "השוטר כיוון את האקדח אליי אבל אני התכופפתי וזה פגע בחבר שלי", סיפר הנער. הצעיר שנורה התמוטט על הרצפה.

סמי ברוקה, מנהל מרכז הנוער שהכיר את ההרוג היטב, אמר: "קשה לי לדבר. זה אירוע קשה. גידלתי את הנער הזה מגיל עשר. אני מכיר אותו ממרכז הנוער. לקבל טלפון ולשמוע שהוא נורה - אין לי מילים שיתארו את הכאב. הנערים פה המומים ומפוחדים. אני מקווה שבאמת יחקרו את המקרה הזה כמו שצריך, כי זה לא יכול להיות שככה בקלות כזאת יורים בנער".

זירת האירוע (צילום: תיעוד מבצעי מד"א)

מהמשטרה נמסר כי השוטר לא היה בתפקיד ושהה עם אשתו ושלושת ילדיו הקטנים בגן שעשועים סמוך. הוא הבחין בקטטה ברחוב בין כמה צעירים וניסה להפריד בין הצדדים. לאחר שהזדהה כשוטר החלו הצעירים ליידות לעברו אבנים. הוא חש בסכנת חיים וירה. לפי המשטרה, השוטר נחבל בפלג גופו העליון ופונה לבית החולים.

שכנים סיפרו כי המשטרה הגיעה למקום בעקבות תלונה על נערים שזרקו אבנים על אזרחים. לדבריהם, שוטר על אזרחי הגיע לנערים, הציג את עצמו ושלף תעודת שוטר. חלקם סיפרו שהנער תקף את השוטר ולכן הוא ירה.

חובש בכיר רכוב על אופנוע מד"א גל סטבסקי סיפר: "כשהגעתי למקום ראיתי את הפצוע שוכב במרכז הכביש כשהוא מחוסר הכרה, ללא דופק וללא נשימה. הענקתי לו טיפול רפואי מידי שכלל עיסויים ועצירת דימומים והוא פונה במהירות לבית החולים בניידת טיפול נמרץ של מד"א שהגיעה למקום תוך המשך ביצוע פעולות החייאה כשמצבו קריטי".

השר לביטחון הפנים, גלעד ארדן, אמר כי הוא מביע זעזוע עמוק וצער רב על האירוע. "אירוע שבו מוצא אדם את מותו הוא קשה וחמור, ויש לחקור אותו בדחיפות". ארדן עודכן על-ידי ממלא מקום מפכ"ל המשטרה כי המחלקה לחקירות שוטרים קיבלה דיווח וכי נציגיה הגיעו לזירה. הוא ציין כי הוא מצפה ממח"ש לנהל את החקירה ולהגיע למסקנות בקשר לפרטי האירוע במהירות ובשקיפות מלאה.

ח"כ פנינה תמנו שאטה (כחול לבן) גינתה את הירי: "הדעת מתקשה לעכל, יורים על נערים כמו ברווזים במטווח. הפכו את דמם של צעירים יוצאי אתיופיה להפקר. החיים של הילדים שלנו פחות בטוחים והתגובה של בני הקהילה תהיה חריפה. לצערנו מאירוע לאירוע המצב מחמיר. הפעם לא יטייחו הרג של צעיר מתחת למקום מגוריו. דמו זועק לשמיים".

ח"כ גדי יברקן (כחול לבן) גינה גם הוא: "כיצד קורה שכשהפושע הוא ישראלי ממוצא אתיופי האצבע קלה יותר על הדק השוטרים? אני מראש לא מאמין לתוצאות החקירה של מח"ש, אם בכלל יבדקו את המקרה. הם כבר הוכיחו שהם מועלים באמון הציבור. האירוע שונה מאירועים אחרים והמשטרה חייבת להילחם בפשיעה כדי להגן על הסדר הציבורי ולתת ביטחון לאזרחים".